text: Mand varetægtsfængslet efter trusler mod rådhuspersonale
  15 september 2019 kl. 14.18
  En 38-årig psykisk syg mand nægter sig skyldig i at have truet kommunalt ansatte på livet. 
  Tidligere på ugen har en psykisk syg borger truet kommunalt ansatte på livet i Tønder Kommune.
  Han har været efterlyst i løbet af ugen, men nu er han anholdt, og søndag blev han så fremstillet i grundlovsforhør ved Retten i Sønderborg.
  Den 38-årige mand er sigtet for at have truet kommunalt ansatte på livet, men ved grundlovsforhøret nægtede han sig skyldig i sagen. Dommeren valgte at varetægtsfængsle ham i fire uger, mens den sigtede kærede fængslingen.
  Hans opførsel var årsagen til, at Tønder Kommune valgte at indsætte sikkerhedsvagter tidligere på ugen ved Tønder Rådhus, borgerservice og børn- og familieafdelingen i Skærbæk ved Tønder.
  - I sådanne situationer trækker vi på det beredskab vi har. Som medarbejder og borger i Tønder Kommune skal man altid kunne føle sig tryg. Hellere lidt ekstra sikkerhed, end for lidt sikkerhed, siger Klaus Liestmann, der er kommunaldirektør i kommunen, til JydskeVestkysten.
  Den 38-årige mand fra Tønder-området nægtede sig skyldig. Dommeren varetægtsfængslede ham i 4 uger. Manden kærede fængslingen #politidk #anklager
  
  